КОМИ РЕСПУБЛИКАЛÖН ОЛАНПАС

**Коми Республикаын том йöзлöн политика**

**йылысь**

Примитöма Коми Республикаса

Государственнöй Сöветöн 2010 вося кöч тöлысь 23 лунö

**1 статья**

Коми Республикаын том йöзлöн политика йылысь Коми Республикаса законодательство подуласьö Россия Федерацияса Оланподулö да Коми Республикаса Оланподулö, Россия Федерацияса нормативнöй правовöй актъясö да артмö тайö Оланпасысь да Коми Республикаса мукöд нормативнöй правовöй актысь, кутшöмъяс веськöдлöны том йöзлöн политикаын йитöдъясöн.

**2 статья**

Тайö Оланпасын вöдитчöны татшöм вежöртасъясöн:

1) челядьлöн öтйöза öтувъяс – гражданалöн öтувъяс, кытчö пырöны 18 арöсöдз челядь да тыр арлыда граждана, кодъяс öтувтчисны öтув удж вылö (водзö - челядь öтувъяс);

2) том семья – семья, кöнi верöсыслöн да гöтырыслöн арлыдыс абу унджык 35 арöсысь, либö абу тыр семья, мый артмö öти том мамысь либö батьысь, кодлöн арлыдыс абу унджык 35 арöсысь да кöнi öти да унджык кага;

3) Коми Республикаын том йöзлöн политика – Коми Республикаса государственнöй власьт органъяслöн удж, мый веськöдöма том мортöс сöвмöдöм вылö да том йöзлöн öтувъяс, öтмунöмъяс да водзмöстчöмъяс сöвмöдöм вылö право, экономика да котыртан условиеяс да гарантияяс лöсьöдöм вылö;

4) том йöзлöн öтйöза öтувъяс – 30 арöсöдз гражданалöн öтувъяс, кодъяс öтувтчисны öтувъя интересъяс подув вылын (водзö - том йöз öтувъяс);

5) том йöз (том граждана) – 14 арöссянь 30 арöсöдз (бöръясö пыртöмöн) Россия Федерацияса граждана;

6) öтйöза водзмöстчöмъяс – мераяс, мый вöзйöны том граждана, челядь öтувъяс да (либö) том йöз öтувъяс, кодъяс участвуйтöны Коми Республикаын том йöзлöн политика котыртöмын да олöмö пöртöмын, кутшöмъясöс веськöдöма тайö Оланпаслысь могъяс олöмö пöртöм вылö;

7) том йöзлы социальнöй инфраструктура – Коми Республикаын том йöзлöн политика збыльмöдöм могысь колана объектъяслöн (зданиеяслöн, стрöйбаяслöн, сооружениеяслöн), а сiдзжö государственнöй организацияяслöн система, кутшöмъяс уджалöны том гражданалысь дзоньвидзалун видзöмын, велöдöмын, быдтöмын, социальнöя могмöдöмын, том йöзöс ёнмöдöмын, духовнöя да нравственнöя сöвмöдöмын, найöс уджöн могмöдöмын да öтйöза коланлунъяс могмöдöмын.

**3 статья**

Коми Республикаын том йöзлöн политика могъясöн лоöны:

1) сетны отсöг том йöзöс социальнöя, культурнöя, духовнöя да физическöя ёнмöдöмын;

2) не лэдзны увтыртны том гражданаöс арлыд серти;

3) котыртны условиеяс обществолöн социально-экономическöй, политическöй да культурнöй олöмö том йöзöс тырвыйö пыртöм могысь;

4) паськöдны том гражданалысь позянлунъяс ассьыныс олан туй бöрйöмын, ас вермöмъяс шедöдöмын;

5) збыльмöдны том йöзлысь инновация вынйöр öтйöза сöвмöдöмын да том йöз сöвмöдöмын.

**4 статья**

Коми Республикаын том йöзлöн политика подуласьö татшöм принципъяс вылö:

1) том гражданалысь государственнöй, öтйöза интересъяс да правояс йитöм Коми Республикаын том йöзлöн политика котыртöмын да збыльмöдöмын;

2) том гражданаöс Коми Республикаын том йöзлöн политика котыртöмын да збыльмöдöмын веськыда участвуйтны кыскöм;

3) том гражданаöс правовöй да социальнöй дорйöмöн могмöдöм;

4) том гражданалы велöдчан, быдтан, духовнöя да физическöя сöвмöдан, дзоньвидзалун видзан, профессиональнöя дасьтан да уджöн могмöдан социальнöй услугаяслысь государствоöн гарантируйтöм медэтша лыдöн могмöдöм, кутшöмъяслöн мындаыс, сикасыс да качествоыс мортöс колана мында сöвмöдö да дасьтö асшöр олöм кежлö.

**5 статья**

Коми Республикаын том йöзлöн политикалöн шöр туйвизьяс:

1) дасьтыны условиеяс том йöзöс гражданскöя быдтöм, духовнöя, бурö велöдан да патриотическöя быдтöм могысь;

2) могмöдны том йöзöс юöрöн да консультацияöн;

3) сетны отсöг енбиа том йöзлы да сылöн инновация уджлы;

4) отсавны могмöдны том гражданаöс экономика боксянь асшöрлунöн да збыльмöдны налысь уджалан правояс;

5) сетны отсöг том семьяяслы;

6) котыртны условиеяс том йöзлы, медым найö збыльмöдiсны йöзлы тöдчана водзмöстчöмъяс;

7) кыпöдны том йöзлысь социально-политическöй зiльлун;

8) öлöдны том йöз пöвстын йöзлы паныд мунысь оласногысь;

9) котыртны колана условиеяс, кутшöмъяс физическöя да духовнöя сöвмöдöны челядьöс да том йöзöс, лöсьöдöны челядьлысь да том йöзлысь дзоньвидза оласног да дзоньвидзалун видзöм.

**6 статья**

Коми Республика нимсянь Коми Республикаын том йöзлöн политика йитöдъясын участвуйтöны Коми Республикаса Государственнöй Сöвет, Коми Республикаса Правительство, Коми Республикаса Правительствоöн уполномочитöм Коми Республикаса олöмö пöртысь власьт органъяс (водзö - Коми Республикаса государственнöй власьт органъяс).

**7 статья**

1. Коми Республикаын том йöзлöн политикаын Коми Республикаса Государственнöй Сöветлöн уджмогъясöн лоöны:

1) урчитны Коми Республикаын том йöзлöн политикаын шöр туйвизьяс;

2) примитны Коми Республикаын том йöзлöн политика серти Коми Республикаса оланпасъяс да Коми Республикаса мукöд нормативнöй правовöй акт;

3) видзöдны Коми Республикаын том йöзлöн политикаын Коми Республикаса оланпасъясö кутчысьöм да збыльмöдöм бöрся;

4) кыскыны участвуйтны том гражданаöс, челядь öтувъясöс да том йöз öтувъясöс законотворческöй уджын да Коми Республикаын том йöзлöн политикаын шöр туйвизьяс урчитöмын, сы лыдын Коми Республикаса государственнöй Сöвет бердын координируйтан да консультативнöй том йöзлысь органъяс котыртöмöн;

5) мукöд уджмог, мый урчитöма Россия Федерацияса законодательствоöн да Коми Республикаса законодательствоöн.

2. Коми Республикаын том йöзлöн политикаын Коми Республикаса Правительстволöн уджмогъясöн лоöны:

1) дасьтыны Коми Республикаын том йöзлöн политика серти Коми Республикаса оланпас балаяс, дасьтыны да примитны Коми Республикаса мукöд нормативнöй правовöй акт;

2) вынсьöдны Коми Республикаын том йöзлöн политикаын дыр кадся республиканскöй торъя мога уджтасъяс;

3) котыртны коланлун серти Коми Республикаса Правительство бердын Коми Республикаын том йöзлöн политика збыльмöдан юалöмъяс серти консультативнöй органъяс;

4) ышöдны Коми Республикаын енбиа том йöзлысь творческöй, научнöй да öтйöза удж Коми Республикаса Правительстволысь премияяс, Коми Республикаса Правительстволысь стипендияяс лöсьöдöм отсöгöн;

5) öтув уджавны улыс тшупöда уджсикасö, шöр тшупöда уджсикасö да вылыс тшупöда уджсикасö велöдан учреждениеяскöд том специалистъясöс дасьтöм, выльысь велöдöм да уджсикас кыпöдöм кузя;

6) могмöдны юöрöн Коми Республикаын том йöзлысь политика збыльмöдöм, йöзöдны йöзöс юöртан средствоясын том йöзлысь öнiя мытшöдъяс;

7) збыльмöдны мероприятиеяс, кутшöмъяс öлöдöны том йöз пöвстысь экстремизм, наркомания, курыдтор юöм, токсикомания, мукöд лёктор вöчöм, ышöдны дзоньвидза оласногö;

8) котыртны том йöз пöвстын право торкалöм öлöдöм кузя котыртан, научно-методическöй да юöртан удж, сы лыдын том йöз пöвстын право торкöмысь öлöдан юалöмъяс серти научно-практическöй конференцияяс, семинаръяс нуöдöмöн, справочнöй да юöртан материалъяс йöзöдöмöн;

9) нуöдны мероприятиеяс лöсялана велöдан учреждениеясын быдтан уджлысь качество кыпöдöм кузя, сы лыдын öлöдан мероприятиеяс нуöдöмöн, велöдчысьясöс да студентъясöс велöдчöмысь прöст кадö недыр кад кежлö уджöн могмöдöмöн;

10) котыртны спорт, культура да мукöд мероприятие, кутшöмъяс отсалöны том йöзлы петкöдлыны асьнысö;

11) котыртны условиеяс том йöзлы социальнöй инфраструктура сöвмöдöм могысь;

12) дасьтыны Коми Республикаын том йöзлöн политика збыльмöдöм йылысь быдвося доклад;

13) збыльмöдны мероприятиеяс, кутшöмъяс отсалöны сöвмöдöны струденческöй отрядъяс;

14) сетны отсöг муниципальнöй уджтасъяслы, кутшöмъяс серти збыльмöдöны челядькöд да том йöзкöд уджалан мероприятиеяс;

15) мукöд уджмог, мый урчитöма Россия Федерацияса законодательствоöн да Коми Республикаса законодательствоöн.

3. Тайö статьяса 2 юкöнын пасйöм Коми Республикаса Правительстволысь уджмогъяссö пöртö олöмö Коми Республикаса Правительство веськыда либö сыöн уполномочитöм Коми Республикаса олöмö пöртысь власьт орган.

**8 статья**

1. Том граждана, челядь öтувъяс да том йöз öтувъяс участвуйтöны Коми Республикаын том йöзлöн политика лöсьöдöмын да збыльмöдöмын Коми Республикаын том йöзлöн политикаын öтйöза водзмöстчöмъяс, вöзйöмъяс Коми Республикаса государственнöй власьт органъясö пыртöмöн, пасйöм органъяскöд öтув уджалöмöн.

2. Том гражданалысь, челядь öтувъяслысь да том йöз öтувъяслöн Коми Республикаын том йöзлöн политикаын öтйöза водзмöстчöмъяссö, вöзйöмъяссö олöмö пöртöны öтйöза водзмöстчöмъяс да вöзйöмъяс ышöдысьяслöн участвуйтöмöн.

3. Öтйöза водзмöстчöмъяслы, кутшöмъяс лöсялöны Коми Республикаын том йöзлöн политикаса шöр туйвизьяслы, государствосянь отсöг сетöны торъя мог серти сьöмöн могмöдöмöн Россия Федерацияса законодательство да Коми Республикаса законодательство серти.

**9 статья**

1. Меставывса асвеськöдлан органъяс Россия Федерацияса законодательство серти котыртöны да нуöдöны челядькöд да том йöзкöд уджалан мероприятиеяс.

2. Челядькöд да том йöзкöд уджалан мероприятиеяс збыльмöдöм кузя меставывса асвеськöдлан органъяслысь рöскод обязательствояс софинансируйтöм могысь меставывса бюджетъяслы вермасны сетны субсидияяс лöсялана финансöвöй во вылö Коми Республикаса республиканскöй бюджет тшöт весьтö да мында бюджет законодательствоöн урчитöм пöрадок да условиеяс серти.

**10 статья**

Коми Республикаын том йöзлöн политика збыльмöдöмсö сьöмöн могмöдöны Коми Республикаса республиканскöй бюджет тшöт весьтö да мында, мый урчитöма Коми Республикаын том йöзлöн политикаын дыр кадся республиканскöй торъя мога уджтасъясын да Коми Республикаын том йöзлöн политикаын ведомствоса торъя мога уджтасъясын, а сiдзжö законодательствоöн абу киритöм мукöд источникын.

**11 статья**

1. Тайö Оланпасыс вынсялö сiйöс официальнöя йöзöдан лунсянь дас лун бöрын.

2. Лыддьыны вынтöмöн тайö Оланпас вынсялан лунсянь:

1) «Том йöз йылысь» Коми Республикаса 1997 во рака тöлысь 17 лунся 18-РЗ №-а Оланпас (Коми Республикаса государственнöй власьт органъяслöн индöд-тшöктöмъяс, 1997, 7 №, 700 ст.);

2) «Том йöз йылысь» Коми Республикаса Оланпасö вежсьöмъяс да содтöдъяс пыртöм йылысь» Коми Республикаса 2002 во тöвшöр тöлысь 9 лунся 9-РЗ №-а Оланпас (Коми Республикаса государственнöй власьт органъяслöн индöд-тшöктöмъяс, 2002, 5 №, 1968 ст.);

3) «Том йöз йылысь» Коми Республикаса Оланпасö вежсьöм пыртöм йылысь» Коми Республикаса 2002 во рака тöлысь 18 лунся 39-РЗ №-а Оланпас (Коми Республикаса государственнöй власьт органъяслöн индöд-тшöктöмъяс, 2002, 8 №, 2042 ст.);

4) «Том йöз йылысь» Коми Республикаса Оланпасö вежсьöмъяс да содтöд пыртöм йылысь» Коми Республикаса 2003 во йирым тöлысь 15 лунся 47-РЗ №-а Оланпас (Коми Республикаса государственнöй власьт органъяслöн индöд-тшöктöмъяс, 2004, 2 №, 3007 ст.);

5) «Том йöз йылысь» Коми Республикаса Оланпасö вежсьöмъяс да содтöд пыртöм йылысь» Коми Республикаса 2005 во лöддза-номъя тöлысь 28 лунся 57-РЗ №-а Оланпас (Коми Республикаса государственнöй власьт органъяслöн индöд-тшöктöмъяс, 2006, 2 №, 4208 ст.).

Коми Республикаса Юралысь В.М.Гайзер

Сыктывкар

2010 вося йирым тöлысь 4 лун

115-РЗ №

Вудж. Коснырева Е.Г., 9367 пас